VGI-BTS ราคาร่วง เซ่น “ครม.” เลื่อนเคาะขยายสัมปทานสายสีเขียว
VGI-BTS กอดคอร่วง หลัง “ครม.” เลื่อนเคาะขยายสัมปทานรถไฟฟ้าสายสีเขียว โดยยังต้องกลับไปทำรายละเอียดตามที่กระทรวงคมนาคมขอข้อมูลเพิ่มเติม
8 ก.พ. 2565

ผู้สื่อข่าวรายงานว่าวันนี้ (8 ก.พ. 2565) ณ เวลา 15:29 น. ราคาหุ้น บริษัท วีจีไอ จำกัด (มหาชน) หรือ VGI อยู่ที่ระดับ 5.60 บาท ลดลง 0.45 บาท หรือ 7.44% โดยทำจุดสูงสุดที่ 5.75 บาท และทำจุดต่ำสุดที่ 5.55 บาท ด้วยมูลค่าการซื้อขาย 245.11 ล้านบาท
ขณะเดียวกันราคาหุ้น บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS อยู่ที่ระดับ 9.25 บาท ลดลง 0.15 บาท หรือ 1.60% โดยทำจุดสูงสุดที่ 9.45 บาท และทำจุดต่ำสุดที่ 9.15 บาท ด้วยมูลค่าการซื้อขาย 555.91 ล้านบาท
โดยในช่วงบ่ายวันนี้ พล.อ.อนุพงษ์ เผ่าจินดา รมว.มหาดไทย กล่าวภายหลังการประชุมคณะรัฐมนตรี (ครม.) ว่า ที่ประชุม ครม.รับทราบความคืบหน้าผลการเจรจาและร่างสัญญาร่วมลงทุนโครงการรถไฟฟ้าสายสีเขียว ซึ่ง ครม.ได้ใช้เวลาหารือในเรื่องนี้เป็นเวลานาน แต่ยังต้องกลับไปทำรายละเอียดตามที่กระทรวงคมนาคมขอข้อมูลเพิ่มเติม
ทั้งนี้การต่ออายุสัมปทานโครงการรถไฟฟ้าสายสีเขียว บริษัท ระบบขนส่งมวลชนกรุงเทพ จำกัด (มหาชน) หรือ BTSC ซึ่งเป็นบริษัทในกลุ่ม BTS เพื่อแลกกับภาระหนี้ 3.7 หมื่นล้านบาทของกทม.เป็นประเด็นที่ยืดเยื้อมากนาน